KXStitchi käsiraamat

# KXStitchi käsiraamat

Stephen P. Allewell `<steve.allewell@gmail.com>`

Versioon V.1.2.0 (15/7/2014)

Autoriõigus © 2014 Stephen P. Allewell

Autoriõiguse märge

KXStitch on rakendus, mis annab inimestele võimaluse luua tikkimismustreid ja neid trükkida. Mustreid võib luua algusest peale kasutaja määratud suurusega alusvõrgul, kuid neid võib valmistada ka mitmesugustest vormingutest imporditud piltide põhjal.

Peatükk 1. Sissejuhatus
Sissejuhatus

# Peatükk 1. Sissejuhatus

KXStitch on rakendus, mis võimaldab luua tikkimismustreid ja mustrilehti. Mustreid võib luua nullist peale kasutaja määratud suurusega alusvõrgul, mida saab vastavalt mustri edenemisele suurendada või vähendada. Teise võimalusena võib importida pilte paljudest graafikavormingutest, mille juures saab vähendada värvide arvu ja piirata teisendamist täispistetega, aga vajadusel korral siiski kasutada ka murdarvulisi pisteid, mis tagab sujuvamad jooned. Samuti võib kasutada pilte taustana. Imporditud pilte saab seejärel muuta olemasolevate tööriistadega, et luua nende põhjal lõplik muster.

Mustri loomisel aitavad kaasa paljud tööriistad: täitmata ja täidetud ristkülikud ja ellipsid, täidetud hulknurgad, jooned, tikkpisted. Lisaks saab lõikamise, kopeerimise ja asetamisega valitud alasid kloonida. Samuti saab valitud alasid pöörata 90, 180 või 270 kraadi või peegeldada rõht- või püstsuunas.

Kasutada saab samuti mustrite kogu, millesse on võimalik salvestada väiksemaid või ka suuremaid mustriosasid, et neid hiljem teiste mustrite juures tarvitada. Mustrid salvestatakse kogusse hierarhilise nimekirjaja, mis võimaldab neid vähese vaevaga sortida ja nende seas liikudes kiiresti õige üles leida. Samuti saab mustrikogusid kasutada omamoodi alfabeedina, omistades igale neist kindla tähe. Seejärel saab alfabeeditööriistaga aktiivses kogus kindlat tähte otsida ja kui see leitakse, lisatakse tähega seostatud muster määratud asukohta.

Palun anna kõigist vigadest või soovidest teada KDE veateadete jälgimise süsteemis või KXStitchi postiloendis.

Peatükk 2. Omadused
Omadused

# Peatükk 2. Omadused

Siin näeb rakenduse praeguste ja mõningate plaanitavate omaduste loetelu.

- Uute mustrite loomine

  - Kasutaja määratud suurus

  - Materjali tüübi valik (pole veel toetatud)

  - Materjali värvi valik

  - Taustapildi lisamine viiteks

  - Mitmesuguste pildivormingute import

  - Importimisvalikud võimaldavad

    - piirata värvide arvu

    - piirata värve konkreetse paletiga

    - skaleerida lõplikule suurusele

    - kärpida pilti (pole veel toetatud)

    - läbipaistvuse kasutamist piltides

    - osaliste ristpistete kasutamist

- Olemasolevate mustrite muutmine. Muutmistööriistade seas leiab järgmisi:

  - Täitmata ja täidetud ristkülikud

  - Täitmata ja täidetud ellipsid

  - Täidetud hulknurgad

  - Joonistamine

  - Jooned

  - Rist-, sõlm- ja tikkpistete kustutamine

  - Värvi valimine olemasolevalt pistelt

  - Kahe värvi vahetamine

  - Ühe värvi asendamine teisega

  - Tekst kasutaja määratud fondi ja suurusega

  - Ristkülikukujuliste alade lõikamine, kopeerimine ja asetamine

  - Piiramata tagasivõtmine ja uuestitegemine

  - Peegeldamine rõht- ja püstsuunas

  - Pööramine 90, 180 ja 270 kraadi vastupäeva

  - Kanvaa suuruse muutmine

    - kanvaa laiendamine vasakule, üles, paremale, alla

    - kanvaa kärpimine mustri suurusele

    - kanvaa kärpimine valiku suurusele

    - ridade ja veergude lisamine

    - mustri tsentreerimine kanvaal

  - Lõngatüüpide teisendamine

- Standardsete lõngapalettide (DMC, Anchor jt.) kasutamine

- Kohandatud lõngapalettide loomine

- Uute värvide loomine kõigis lõngapalettides

- Aktiivse paleti salvestamine ja laadimine

- Standardsete pistete kasutamine

- Kohandatud pistete loomine (pole veel toetatud)

- Mustrikogu haldur

  - Kogudes uute mustrite loomine

  - Kogu mustrite lisamine aktiivsesse mustrisse

  - Valitud mustrite eksport (pole veel toetatud)

  - Mustrite import välisest allikast (pole veel toetatud)

  - Lohistamine kogust mustrisse

  - Klahvivajutuste seostamine mustriga alfabeeditööriista tarbeks

- Tikkpistete vaba kasutamine

- Valmis mustrite ja legendide trükkimine

  - Mustri pilt

  - Juhised

  - Legend (teave lõnga ja kõige muu kohta)

  - Mustrileht

  - Tekstikastid

- Lõngade seostamine sümbolitega

- Rist- ja tikkpistete lõnga niitide arvu määramine

- Lõnga värvide kalibreerimine

Uusi omadusi saab taotleda KDE veateadete jälgimise süsteemis.

Peatükk 3. Kasutajaliides
Kasutajaliides

# Peatükk 3. Kasutajaliides

## KXStitchi peaaken

KXStitchi peaaken koosneb redaktoriaknast, mis pildil on näha paremal koos kolme dokiaknaga. Dokiaknad näitavad antud juhul mustri eelvaatlust, lõngade paletti ja ajaloonimekirja. Pildi importimisel näidatakse veel üht dokiakent, kus on näha algse pildi eelvaatlus. Kõiki dokiaknaid võib liigutada peaakna mis tahes serva, haakida peaaknast üldse lahti või ka peita.

Sektsioone lahutavad eraldajad, mida võib lohistada, et anda ühele või teisele sektsioonile vastavalt vajadusele vähem või rohkem ruumi.

Muude elementide - menüüribad, tööriistaribad ja olekuriba - paigutus sarnaneb teiste KDE rakenduste omaga.

Olekuriba akna allservas näitab mitmesuguseid olekuteateid.

Redaktoriaken
Redaktoriaken

## Redaktoriaken

Redaktoriaken näitab alusvõrku ning üleval ja vasakul joonlaudu. Viimased võivad näidata pisteid, sentimeetreid või tolle. Redaktor kujutab endast keritavat ning suurendatavat ja vähendatavat mustri vaadet. Samuti võimaldab redaktori kasutada mustri muutmiseks mitmesuguseid redigeerimistööriistu.

Üldiselt saab hiire vasaku nupuga klõpsates aktiveerida kanvaal mis tahes tööriista. Üksikasju tööriistade ja nende kasutamise kohta toob ära käske seletav osa.

Alusvõrgul on jämedamad jooned, mis jaotavad ruudud rühmadeks. Rühma kuuluvate ruudude arv on seadistatav (vaikimisi on neid 10), nagu ka joonte värv. Sellest on kasu näiteks siis, kui lood mustreid tumedat värvi kanvaal, mille puhul heledamad jooned pakuvad meeldivat kontrasti.

Menüüst saab valida redaktoriaknasse taustapilte, mida saab tarvitada eeskujuna pistete lisamisel. Täpsemalt kõneldakse selles osas Mustrite loomine.

### Kontekstimenüü

hiire parema nupuga redaktoris klõpsates saab avada kontekstimenüü, mis lubab muuta joonlaudade vormingut ja pistete visuaalset välimust. Samuti saab selle abil sisse või välja lülitada taustapiltide, ristpistete, tikkpistete, alusvõrgu ja joonlaudade näitamist.

Eelvaatluse aken
Eelvaatluse aken

## Eelvaatluse aken

Eelvaatluse aken näitab aktiivse mustri keritavat ülevaadet väiksemalt kui redaktoriaknas. Eelvaatluses on näha must ristkülik, mis tähistab aktiivset vaadet redaktoriaknas.

hiire vasaku nupuga eelvaatluse aknas klõpsates tsentreeritakse redaktoriaken klõpsatud punktile. Kui hiire vasaku nupuga klõpsamise järel lohistada ristkülik ümber mingi ala, suurendatakse redaktoriaknas vastavat ala.

Paletiaken
Paletiaken

## Paletiaken

Paletiaken näitab parajasti mustri paletis kasutatavaid lõngavärve värviliste plokkidena ja soovi korral ka iga värviga seostatud sümboleid. Hiirekursori viimisel värviploki kohale näeb kohtspikrit värvi numbri ja nimega. Värvil klõpsates saab selle valida järgmiseks joonistamisoperatsiooniks.

### Kontekstimenüü

hiire vasaku nupuga paletiaknas klõpsates ilmub kontekstimenüü mitme toiminguga, mida saab paletiga ette võtta. Täpsemalt kirjeldab neid käske selgitav osa.

Peatükk 4. Käskude seletused
Käskude seletused

# Peatükk 4. Käskude seletused

## KXStitchi menüüd

### Menüü Fail

Uus (Ctrl+N)
  Uue mustri loomine, kasutades mustri omaduste dialoogis määratud vaikeväärtusi.
Ava (Ctrl+O)
  Olemasoleva mustri avamine.
Ava viimati kasutatud
  Viimati kasutatud mustri avamine.
Salvesta (Ctrl+S)
  Mustri salvestamine.
Salvesta kui
  Mustri salvestamine uue nimega.
Lähtesta
  Mustri lähtestamine viimasesse salvestatud olekusse.
Trüki (Ctrl+P)
  Mustri trükkimine.
Trükkimise seadistamine
  Trükkimispaigutuse seadistamine.
Pildi import
  Pildifaili importimine seda pisteteks teisendades.
Faili omadused
  Dokumendi omaduste näitamine ja muutmine.
Lisa taustapilt
  Pildi lisamine taustale.
Taustapildi eemaldamine
  Eemaldatava taustapildi valimine. Alammenüü täidetakse varem lisatud taustapiltidega.
Sulge (Ctrl+W)
  Mustri sulgemine.
Välju (Ctrl+Q)
  KXStitchi töö lõpetamine.

### Menüü Redigeerimine

Võta tagasi (Ctrl+Z)
  Viimase muudatuse tähistamine. Muudatuste nimekirja näeb ajalooaknas.
Tee uuesti (Ctrl+Shift+Z)
  Viimase tühistatud muudatuse taastegemine. Muudatuste nimekirja näeb ajalooaknas.
Lõika (Ctrl+X)
  Valitud ala lõikamine lõikepuhvrisse.
Kopeeri (Ctrl+C)
  Valitud ala kopeerimine lõikepuhvrisse.
Aseta (Ctrl+V)
  Valitud ala asetamine.
Valikumaskid → Pistemask
  Valikute piiramine parajasti valitud pistetüübiga.
Valikumaskid → Värvimask
  Valikute piiramine parajasti valitud värviga.
Valikumaskid → Välja arvatud tikkpisted
  Tikkpistete väljajätmine valikust.
Valikumaskid → Välja arvatud sõlmpisted
  Sõlmpistete väljajätmine valikust.
Peegeldamine/pööramine valmistab koopia
  Valimise korral luuakse peegeldamise ja pööramise korral valikust koopia, vastasel juhul valitud ala liigutatakse.
Valiku peegeldamine → Rõhtselt
  Valitud ala peegeldamine rõhtselt, s.t. vasakult paremale.
Valiku peegeldamine → Püstiselt
  Valitud ala peegeldamise püstiselt, s.t. alt üles.
Valiku pööramine → 90 kraadi
  Valitud ala pööramine 90 kraadi vastupäeva.
Valiku pööramine → 180 kraadi
  Valitud ala pööramine 180 kraadi vastupäeva.
Valiku pööramine → 270 kraadi
  Valitud ala pööramine 270 kraadi vastupäeva.

#### Lõikamine, kopeerimine ja asetamine

Mustri alade lõikamisel ja kopeerimisel saab piste- ja värvimaskide ning tikk- või sõlmpistete väljajätmisega valikut piirata.

Asetamisel KXStitchis saab hiire vasaku nupuga klõpsates ja seda all hoides asetatavad andmed paigutada enam-vähem sinna, kuhu vaja, mille järel saab enne hiirenupu vabastamist juba kanvaal kuvatavad andmed täpselt vajalikku paika nihutada. Sama meetodit kasutatakse peegeldamisel ja pööramisel. Samuti võib asetatud andmete nihutamiseks kasutada nooleklahve ning fikseerida asukoha klahvi Enter vajutamisega.

### Menüü Vaade

Tegelik suurus
  Vaate suurendamine nii, et ekraanisuurus võrduks ligikaudu füüsilise suurusega.
Mahuta leheküljele
  Vaate suurendamine või vähendamine nii, et terve muster kataks kogu nähtava ala.
Mahuta lehekülje laiusele
  Vaate suurendamine või vähendamine nii, et muster laiuse poolest kataks kogu nähtava ala.
Mahuta lehekülje kõrgusele
  Vaate suurendamine või vähendamine nii, et muster kõrguse poolest kataks kogu nähtava ala.
Suurenda (Ctrl+Shift++)
  Redaktorivaate suurendamine.
Vähenda (Ctrl+Shift+-)
  Redaktorivaate vähendamine.
Eelvaatlus
  Eelvaatlusakna näitamine või peitmine.
Palett
  Paletiakna näitamine või peitmine.
Ajalugu
  Ajalooakna näitamine või peitmine.
Imporditud pilt
  Imporditud pildi eelvaatlusakna näitamine või peitmine.
Taustapildi näitamine
  Taustapildi näitamine või peitmine. Nimekiri luuakse dünaamiliselt vastavalt taustapiltide lisamisele.
Taustapildi mahutamine valikule
  Valitud taustapildi mahutamine aktiivsesse valikualasse.

### Menüü Pisted

Veerandristpiste
  Veerandristpiste, mille asukoht määratakse valitud ruudu veerandiga.
Poolristpiste
  Poolristpiste, mille suund määratakse valitud ruudu veerandiga.
Kolmveerandristpiste
  Veerandristpiste, mille orientatsioon määratakse valitud ruudu veerandiga.
Ristpiste
  Täisristpiste
Väike poolristpiste
  Väike poolristpiste, mille asukoht määratakse valitud ruudu veerandiga.
Väike ristpiste
  Väike ristpiste, mille asukoht määratakse valitud ruudu veerandiga.
Sõlmpiste
  Sõlmpiste.

### Menüü Tööriistad

Vabakäejoonistus
  Pistete joonistamine kanvaale: vajuta hiire vasak nupp alla ja lohista aknas. Pisted lisatakse igasse läbitud ruutu. Joonistamise katkestamiseks vabasta hiirenupp.
Joone tõmbamine
  Pistete joone tõmbamine kanvaale: vajuta alla hiire vasak nupp joone alguspunktis, lohista vajaliku lõpp-punktini ja vabasta hiirenupp. Pisted lisatakse igasse ruutu, mida joon läbib.
Kustutamine
  Pistete kustutamine: vajuta alla hiire vasak nupp ja lohista üle kustutatavate pistete. Kõik pisted hiirenupu alla jäävates ruutudes eemaldatakse. Kustutamise lõpetamiseks vabasta hiirenupp. Tikkpistete eemaldamiseks vajuta alla klahv Ctrl ning klõpsa tikkpiste algus- või lõpp-punktis. Kui punktiga on seotud üle ühe tikkpiste, kustutatakse selle meetodiga esimene leitud piste. Konkreetse tikkpiste kustutamiseks klõpsa ja lohista piste ühest otsast teise. Sõlmpiste kustutamiseks vajuta alla klahv Shift ja klõpsa sõlmele.
Ristküliku joonistamine
  Ristküliku joonistamine: vajuta alla hiire vasak nupp ristküliku ühes nurgas ja lohista vastasnurka. Vabasta hiirenupp ning kanvaale lisatakse täitmata pistete ristkülik.
Täidetud ristkülik
  Täidetud ristküliku joonistamine: vajuta alla hiire vasak nupp ristküliku ühes nurgas ja lohista vastasnurka. Vabasta hiirenupp ning kanvaale lisatakse täidetud pistete ristkülik.
Ellipsi joonistamine
  Ellipsi joonistamine: vajuta alla hiire vasak nupp ellipsi ühes nurgas ja lohista vastasnurka. Vabasta hiirenupp ning kanvaale lisatakse täitmata pistete ellips.
Täidetud ellips
  Täidetud ellipsi joonistamine: vajuta alla hiire vasak nupp ellipsi ühes nurgas ja lohista vastasnurka. Vabasta hiirenupp ning kanvaale lisatakse täidetud pistete ellips.
Täidetud hulknurk
  Täidetud hulknurga joonistamine: klõpsa kõigil hulknurga tippe tähistatavates ruutudes või klõpsa ja lohista keerulisemate kõverate loomiseks. Iga tipp tähistatakse ringikesega, neid ühendavad mustad jooned. Hulknurga sulgemiseks klõpsa taas algusruudul. Klahviga Backspace saab eemaldada viimase punkti, klahviga Esc kõik tipud ja seeläbi toimingust loobuda.
Tekst
  Teksti lisamine pistetesse. See avab tekstidialoogi. Vali vajalik font ja suurus, sisesta tekst ja klõpsa OK. Vajuta hiire vasak nupp alla umbes seal, kus soovid teksti näha, nihuta hiirega tekst täpselt paika ja vabasta hiirenupp. See toiming sarnaneb asetamisele.
Alfabeet
  Mustri lisamine parajasti valitud kogust, mis vastab vajutatud klahvile. See võimaldab luua mustrialfabeete, millele on omistatud klahvid. Valinud selle tööriista ja klõpsanud kohta, kuhu muster tuleb lisada, otsitakse vajutatud klahvi alusel aktiivses kogus sobivat mustrit. Leidmise korral lisatakse see valitud asukohta ning lisamispunkt nihkub seejärel edasi lisatud mustri laiuse võrra. Mustri ruumi laiendatakse paremale, võimaldamaks lisada järgmisi märke. Klahvi Enter vajutamine alustab uut rida algse lisamiskoha all, millisel juhul mustri ruumi laiendatakse allapoole uue rea mahutamiseks, kui ruumi ei peaks muidu piisama. Klahviga Backspace saab kustutada viimase sisestatud märgi ning tühikuklahviga liigutada lisamispunkti edasi kas kogu tühimärgi laiuse võrra või eelmääratud koguse võrra, kui tühimärki selles ei leidu. Tekst murtakse järgmisele reale, kui jõutakse mustri servani ja tuvastatakse sõnalõpp.
Valimine
  Ristkülikulise ala valimine: vajuta hiire vasak nupp alla ristküliku ühes nurgas, lohista teise nurka ja vabasta hiirenupp. Ala tähistamiseks näidatakse valikuristkülikut.
Värvivalija
  Värvi valimise võimaldamine olemasolevatelt pistetelt. Hiirekursori viimisel piste kohale näeb kohtspikrina selle all olevat värvi. Klõps hiire vasaku nupuga valib värvi.
Tikkpiste
  Tikkpiste lisamine kanvaale: vajuta hiire vasak nupp alla tikkpiste alguskohas, mis haaratakse ruudu lähimale 9 punktile, lohista tikkpiste lõpp-punkti ja vabasta hiirenupp (ka sel korral tõmbutakse ruudu lähimale 9 punktile).

### Menüü Palett

Paletihaldur
  Värvide lisamine ja eemaldamine aktiivses paletis, samuti sümbolite omistamine ja kiudude arvu määramine rist- ja tikkpistete tarbeks.
Sümbolite näitamine
  Iga värviga seostatud sümbolite näitamine.
Puhasta kasutamata
  Kasutamata värvide eemaldamine paletist.
Värvide vahetamine
  Järgmine valitud värv vahetatakse parajasti valitud värviga. Kui valid värvivalija tööriista, saad vahetatava värvi valida otse mustrist.
Värvide asendamine
  Järgmine valitud värv asendab parajasti valitud värvi. Nagu värvide vahetamise korral, saab ka siin värvivalija kasutamisel valida värvi otse mustrist.

### Menüü Kogu

Koguhaldur
  Mustrikogu halduri avamine. See kujutab endast mittemodaalset dialoogi, mis võimaldab luua ja kasutada mustrite kogusid ehk alfabeete. Mustreid saab otse kogust kanvaale lohistada. Samuti on võimalik lõngade automaatne teisendamine aktiivse mustriga sobitamiseks ning piltide skaleerimine vastavalt aktiivse mustri skaalale nende täpseks asetamiseks.

### Menüü Muster

Laienda mustrit
  Mustri laiendamine üles, vasakule, paremale või alla.
Tsentreeri muster
  Mustri tsentreerimise kanvaal.
Kärbi kanvaa mustrile
  Kanvaa kärpimine mustri mõõtudeni.
Kärbi kanvaa valikule
  Kanvaa kärpimine aktiivse valiku mõõtudeni.
Lisa read
  Valikualale ridade lisamine.
Lisa veerud
  Valikualale veergude lisamine.

### Menüü Seadistused

Skaala vorming
  Skaala vormingu vahetamine pistete, sentimeetrite ja tollide vahel.
Ristpistete renderdamine
  Ristpistete näitamise viisi muutmine.
Tikkpistete renderdamine
  Tikkpistete näitamise viisi muutmine.
Sõlmpistete renderdamine
  Sõlmpistete näitamise viisi muutmine.
Värvi esiletõstmine
  Värvi esiletõstmise režiimi lubamine või keelamine.
Ristpistete näitamine
  Ristpistete näitamine või peitmine.
Tikkpistete näitamine
  Tikkpistete näitamine või peitmine.
Sõlmpistete näitamine
  Sõlmpistete näitamine või peitmine.
Alusvõrgu näitamine
  Alusvõrgu näitamine või peitmine.
Taustapiltide näitamine
  Kõigi taustapiltide näitamine või peitmine.
Näidatavad tööriistaribad
  Tööriistaribade näitamine või peitmine.
Peamine tööriistariba
  Peamise tööriistariba näitamine või peitmine.
Pisteriba
  Pisteriba näitamine või peitmine.
Tööriistade riba
  Tööriistade riba näitamine või peitmine.
Suurendusriba
  Suurendusriba näitamine või peitmine.
Olekuriba näitamine
  Olekuriba näitamine või peitmine.
Kiirklahvide seadistamine
  Rakenduse kiirklahvide seadistamine.
Tööriistaribade seadistamine
  Rakenduse tööriistaribade seadistamine.
KXStitchi seadistamine
  KXStitchi seadistustedialoogi avamine.

### Menüü Abi

KXStitchi käsiraamat
  Käesoleva käsiraamatu avamine.
Mis see on?
  Abi näitamine konkreetse omaduse kohta.
Saada vearaport
  Veateate saatmine.
Vaheta rakenduse keelt
  Rakenduse keele vahetamine.
KXStitchi info
  Teave KXStitchi kohta.
KDE info
  Teave KDE kohta.

Peatükk 5. Mustrite loomine
Mustrite loomine

# Peatükk 5. Mustrite loomine

## KXStitchi käivitamine

KXStitchi käivitamisel ilmub vaikimisi suurusega tühi kanvaa. Sama tulemuse annab menüükäsk Fail → Uus. Vaikimisi suurused saab kindlaks määrata mustri omaduste dialoogis, kus tuleb muudetud väärtused muuta vaikeväärtusteks.

Kui vaikimisi suurus sinu kavandatavale mustrile ei sobi, saab seda muuta dialoogiga, mis avaneb menüükäsuga Fail → Faili omadused. Muuda väärtusi, nagu vaja, ning kui klõpsad nupule OK, muudetaksegi mustri suurus vajalikuks.

Enne mustri loomise kallale asumist tuleb lisada lõngu paletile, valides menüükäsu Palett → Paletihaldur. Nii muutuvad aktiivseks ka tööriistad menüüs Tööriistad ja tööriistaribal. Täpsemalt kõneleb sellest paletihalduri dialoogi tutvustav osa.

Piltide importimine
Piltide importimine

## Piltide importimine

KXStitch võimaldab pilte importida. Ilmub dialoog, kus on näha vaikimisi importimisvalikute põhjal tekkiva pildi eelvaatlust.

Mustri algne suurus põhineb vaikimisi mustri suurusel.

Importimisvalikud võimaldavad muuta kasutatavat lõngatüüpi ja piirata värvide arvu. Samuti saab pilti skaleerida lõpliku mustri vähendamiseks või suurendamiseks.

Kastikese Murdarvuliste ristpistete kasutamine võimaldab kasutada murdarvulisi ristpisteid (veerand-, pool- või kolmveerandpisted), mis tagab mis tahes mustri suuruse korral suurema detailsuse.

Kastikese Värvi eiramine märkimine võimaldab valida pildil värvi, mida peetakse läbipaistvaks ja mida importimisel eiratakse.

Kui pilt on imporditud, on kasutamisvalmis veel üks dokiaken, kus näeb algse pildi eelvaatlust ilma mingite värvimanipulatsioonideta.

Taustapildid
Taustapildid

## Taustapildid

Redaktoriaknasse saab lisada taustapilte. See on abiks, kui pildi importimine ei ole mingil põhjusel soovitud või see annab kesiseid tulemusi.

Tavaliselt skaleeritakse pilt nii, et see kataks kogu mustri alusvõrgu. See ei pruugi alati sobida, mistõttu saab valikutööriistaga valida ala, mida soovid pildi tarbeks pruukida, ja seejärel kasutada menüükäsku Vaade → Taustapildi mahutamine valikule. Sellega skaleeritakse pilt ümber, nii et see mahuks valitud alasse. Seda toimingut võib korrata, kuni oled tulemusega rahul - ka juba siis, kui oled hakanud pisteid lisama.

Lisatavate taustapiltide arvule ei ole piiranguid. Tõsi, puhtfüüsiliselt muudab liiga paljude taustapiltide rakendamine menüüde kasutamise äärmiselt tülikaks. Taustapildid salvestatakse koos dokumendiga, nii et need ka laaditakse uuesti mustri taasavamisel.

Mustrikogud
Mustrikogud

## Mustrikogud

Mustrikogude haldurisse saab salvestada mustreid, mida hiljem mõnda muusse mustrisse lisada. Neid saab liigendada kategooriatesse ja alamkategooriatesse, kusjuures juurkategooriaid võib olla kui tahes palju. Alfabeeditööriistaga saab neid kogusid samuti kasutada: selle korral omistatakse kindlale klahvile teatavad sisestatavad tähed.

Koguhaldur on mittemodaalne dialoog, mis tähendab, et see võib mustri kallal vaeva nähes kõrval lahti olla. Nii saab valida igal hetkel vajaliku kogu ning lohistada selles leiduvaid mustreid enda loodavasse mustrisse.

Uue kategooria saab lisada kas hiire parema nupuga olemasoleval kategoorial klõpsates, misjärel on võimalik luua alamkategooria, või klõpsates tühjal alal, misjärel on võimalik luua uus põhikategooria. Mõlemal juhul tuleb valida Uus kategooria. Kirjuta kategooria nimi ja klõpsa nupule OK.

Kogu uue mustri loomiseks vali oma aktiivses mustris vajalik ala ning kopeeri ja aseta see mõnda olemasolevasse kategooriasse.

Igal kogu mustril on oma omadused, mida näeb mustri kontekstimenüü vahendusel. Nende hulka kuuluvad suurus, lõngatüüp, kontrolljoone väärtus ja omistatud klahv. Kontrolljoone väärtust kasutab alfabeeditööriist märgi kõrguse kohandamiseks lisamispunkti kohal (negatiivne väärtus) või all. Omistatud klahvi kasutab sama tööriist vastavuse leidmiseks klaviatuuri vajutatud klahviga.

Peatükk 6. Mustrite trükkimine
Mustrite trükkimine

# Peatükk 6. Mustrite trükkimine

Kui oled mustri valmis saanud, soovid kindlasti seda trükkida. KXStitch võimaldab trükkimist mitmeti kohandada alates sellest, mida trükkida, kuni selleni, kui suur väljatrükk lõpuks on.

KXStitchi käesolev versioon võimaldab trükkimispaigutust igati oma käe järgi seada. Printeri seadistuses saab lehtesid lisada või eemaldada. Valida saab paberi suuruse ja orientatsiooni ning iga leht võib sisaldada tekstielemente, mustrielemente ja legendielemente.

Täpsemalt kõneleb sellest printeri dialoogi käsitlev osa.

Peatükk 7. Dialoogid
Dialoogid

# Peatükk 7. Dialoogid

## Paletihalduri dialoog

Paletihaldur võimaldab lisada, eemaldada või vahetada lõngu aktiivses paletis ja valitud lõngatüübis. Aktiivsest paletist saab eemaldada kõik kasutamata lõngad, samuti saab lõngatüübile lisada uusi lõngu. Lisaks saab siit käivitada lõnga kalibreerimise dialoogi.

Igale lõngale võib nii rist- kui ka tikkpistete jaoks määrata kindlaks teatava arvu niitide kasutamise. Selle abil saab välja arvutada, kui palju lõnga lõpuks mustri loomiseks vaja läheb.

### Sümbolite valija

Iga lõnga võib seostada kindla sümboliga. Sümbolite valimise dialoog näitab kõiki saadaolevaid sümboleid. Kasutatud sümbolid on hallid ning hiirekursori viimisel nende kohale näeb kohtspikrit “Kasutusel”. Paleti korral saab kasutatavat sümbolikogu vahetada, kui see valida rippmenüüst. Seejärel seostatakse kõik lõngad uue kogu sümbolitega.

Uue värvi dialoog
Uue värvi dialoog

## Uue värvi dialoog

Dialoog näitab lõngatüübi nime, millele uus värv lisatakse. Värv vajab nime ja kirjeldust, mis võib olla just selline, nagu soovid, kuigi tavaliselt määrab värvi nime kindlaks lõnga tootja.

Nupule Värv klõpsates avaneb tavaline KDE värvi valimise dialoog. Seal saab valida algse värvi, misjärel võib kohendada selle parameetreid, et saada just vajalik värv.

Lisamise järel saab uue värvi lisada mustri paletile paletihalduri abil. Samuti saab seda kohandada lõnga kalibreerimise dialoogis.

Lõnga kalibreerimise dialoog
Lõnga kalibreerimise dialoog

## Lõnga kalibreerimise dialoog

Sel dialoogil on kaks osa.

Vasakult leiab parajasti saadaolevate lõngatüüpide ja selles leiduvate värvide nimekirja. Värvi kirjeldusele on lisatud (kalibreeritud), kui värvi peaks olema muudetud dialoogi kasutamise käigus.

Paremal näeb parajasti valitud värvi nime ja kirjeldust, millele on lisatud (muudetud), kui värvi peaks olema muudetud, värvi eelvaatlust ja selle kehtivaid RGB väärtusi.

Samuti on siin nupp Lähtesta värv. Sellega saab anda parajasti valitud värvile algväärtused, kui neid on dialoogi kasutamise käigus muudetud.

Nupule OK klõpsates võetakse kõik muudetud värvid kasutusele.

Nupule Loobu klõpsates taastatakse kõigi muudetud värvide algväärtused.

Seadistustedialoog
Seadistustedialoog

## Seadistustedialoog

See dialoog võimaldab muuta mitmeid KXStitchi käitumisjooni.

Enamik valikuid peaksid olema enesestmõistetavad. Märkekastidega saab funktsioone või elemente lubada või keelata. Nimekirjades saab valida nende elementide vajaliku vormingu.

Parameetrite algsed väärtused saab taastada klõpsuga nupule Vaikeväärtused.

Pildi importimise dialoog
Pildi importimise dialoog

## Pildi importimise dialoog

Vasakul poolel dialoogis näeb imporditava pildi eelvaatlus vastavalt paremal määratud parameetritele.

Valida saab mustri lõngatüübi, mis vaikimisi on sama uue mustri omaduste dialoogi vaikeväärtusega. Märkekasti ja selle kõrval oleva kerimiskastiga saab määrata maksimaalse mustris kasutatavate värvide arvu. Vaikimisi on imporditud pildil sama palju värve nagu on originaalpildil, mis teisendatakse lõnga värvideks. Kastikese Värvi eiramine märkimisel saab klõpsata värvivalija nupule ning valida pildil värvi, mida importimisel eiratakse. See on kasulik näiteks tausta eemaldamisel, mida sa ei soovi pisteteks teisendada. Eiratavat värvi näidatakse eelvaatluses malelauamustriga.

Koetihedus on vaikimisi sama uue mustri omaduste dialoogi vaikeväärtusega ning skaala selline, et lõplik suurus oleks võimalikult lähedal uue mustri omaduste dialoogis määratud mustri suurusele. Soovi korral saab neid väärtusi muidugi muuta.

Märkekastiga Osaliste ristpistete kasutamine saab lubada osaliste ristpistete kasutamist imporditavas mustris. Sisuliselt muudab see imporditava pildi lahutuse kahekordseks, mõjutamata samas mustri üldist suurust.

Klõpsuga nupule Impordi teisendatakse pilt mustriks.

Failiomaduste dialoog
Failiomaduste dialoog

## Failiomaduste dialoog

Mustri suurust saab määrata pistetes, sentimeetrites või tollides. Laiust ja kõrgust uuendatakse ühiku muutmisel automaatselt vastavalt uuele ühikule.

Koetihedust saab määrata ühikutes sentimeetri või tolli kohta ning see sõltub kasutatavast suuruseühikut - kui näiteks suurust näidatakse sentimeetrites, siis on ka koetihedus antud sentimeetri kohta. Kui ühikuks valida pisted, kasutatakse koetiheduse puhul viimast sentimeetrites või tollides väärtust.

Nimi, autor, autoriõigus ja kangas on vaba tekstiga väljad, nii et sinna võib kirjutada just seda, mis vaja. Kanga värvi saab valida, kui klõpsata värvinupule ja valida värv. Seda näidatakse seejärel redaktoris ja eelvaatluses.

Lõngatüübi saab valida kõigi saadaolevate, sealhulgas nende seast, mille oled ise loonud.

Kaardil Juhised saab kirja panna konkreetsed suunised mustri tikkimiseks.

Mustrikogu dialoog
Mustrikogu dialoog

## Mustrikogu dialoog

Mustrikogu halduris näeb vasakul kategooriate hierarhilist puuvaadet ning valitud kategooria mustrite ikoonivaadet paremal. Dialoog ei ole modaalne, mis tähendab, et see võib olla avatud, kui koostad parajasti oma mustrit.

Lihtsaim viis kogu mustreid kasutada on lohistada need loodava mustri alale. Teine võimalik on klõpsata hiire parema nupuga kogu mustril ning ilmuvast kontekstimenüüst valida kopeerimine, misjärel kopeeritu saab nii mitu korda kui vaja asetada loodava mustri alale.

Veel leiab kontekstimenüüst järgmised kirjed:

- Kustuta: kustutab kogu elemendi; selle valimisel ilmub kinnitust küsiv dialoog

- Lisa ekspordinimekirja: võimaldab luua eksporditavate elementide nimekirja, näiteks kellelegi saatmiseks

- Omadused: avab elemendi omaduste dialoogi

Kõigi elementide omaduste dialoogis on näha nende suurus ja kasutatav lõngatüüp, kontrolljoone väärtus ja seonduv klaviatuuriklahv. Kontrolljoont kasutatakse märgi vertikaalsel asetamisel kursori asukoha suhtes (alfabeeditööriista puhul). Positiivne väärtus liigutab selle alla, negatiivne üles. Seonduv klahv on mõeldud ainult alfabeeditööriista jaoks. Selle määramiseks tuleb klõpsata vastavasse kasti ning seejärel vajutatavaid klahve, sealhulgas muuteklahve (Shift, Ctrl jne.) kasutatakse vastavat elementi lisava kiirklahvina.

Uusi kogusid saab luua kas klõpsates hiire parema nupuga olemasoleval kategoorial, mis võimaldab luua alamkategooria, või kogude loendi tühjal alal, mis võimaldab luua uue tipptaseme kategooria, ning valides Uus kategooria, sisestades seejärel uue kategooria nime ja klõpsates OK.

Kogusse uue mustri lisamiseks vali alal mustriredaktoris, kopeeri see ning seejärel klõpsa hiire parema nupuga olemasoleval kategoorial ja aseta kopeeritu. Vajaduse korral saad omaduste all seostada mustriga mõne klahvi või klahvikombinatsiooni, mis võimaldab mustrit kasutada alfabeeditööriista abil.

Kogude mustreid saab lohistada teistesse nimekirjas leiduvatesse kogudesse, kui soovid neid oma vajaduste järgi ümber korraldada. Pane tähele, et ei kontrollita, kas mustrile omistatud kiirklahv on unikaalne või mitte, mistõttu sul tuleb endal vajaduse korral neid muuta, et ei tekiks konflikte.

Tekstidialoog
Tekstidialoog

## Tekstidialoog

Tekstidialoogis saab valida fondi ja selle suuruse ning seejärel sisestada teksti. Klõps nupule OK suleb dialoogi ja toob tagasi KXStitchi aknasse. Teksti asetamine käib samamoodi nagu kõigi teiste elementide puhul. Klõpsa hiire vasaku nupuga kanvaal umbes kohta, kuhu soovid teksti asetada, misjärel ilmub teksti eelvaatlus, mida saad seejärel täpsesse asupaika nihutada, enne kui hiire vasak nupp vabastada.

Mustri laiendamise dialoog
Mustri laiendamise dialoog

## Mustri laiendamise dialoog

Selle dialoogiga saab mustrit eri suundades teatava arvu ruutude võrra laiendada. Kirjuta ruutude arv kerimiskasti ja klõpsa OK mustri laiendamiseks.

Printeridialoog
Printeridialoog

## Printeridialoog

Dialoogi vasakus servas näidatakse kõigi lehtede pisipilti. Paremal asub paigutusredaktor, kus saab paika panna elemente. Kõik elemendid on kohandatavad kontekstimenüü abil ning neid saab asetada just sinna kuhu vaja ja sellise suurusega nagu vaja.

Võimaldab valida printeri seadistamise malli. Praegu on kaasa pandud KDE3 omale sarnanev mall.

Võimaldab lisada lehe nimekirja lõppu.

Võimaldab lisada lehe parajasti nimekirja valitud lehe ette.

Võimaldab kustutada nimekirjas parajasti valitud lehe.

Võimaldab valida elemendi redigeerimiseks või suuruse muutmiseks.

Võimaldab lisada aktiivsele lehele tekstielemendi.

Võimaldab lisada aktiivsele lehele mustrielemendi.

Elemendi lisamisel vali nõutav elemendi ikoon ning seejärel lehel ala, kuhu element peab minema, klõpsates ja lohistades hiire vasaku nupuga selleks ala ühest nurgast tise. Elemendi omadusi saab näha ja muuta kontekstimenüü vahendusel, mis avaneb hiire parema nupuga klõpsates.

Elementide suurust saab muuta, kui valida nad ikooni abil, mis tekitab elemendi ümber muudetava suurusega ristküliku. Suuruse muutmiseks lohista ristküliku nurgad vajalikule kaugusele. Soovi korral saab hiire vasaku nupuga kogu ristküliku ja seeläbi elemendi teise kohta lohistada.

Lehel on enda omaduste dialoog, kus saab määrata lehe veerised ning alusvõrgu suuruse ja nähtavuse.

### Mustrielement

Mustrielement näitab pistete paigutust alusvõrgul. Omaduste dialoogis saab määrata, kuidas pisteid kuvatakse. Nii saab lasta mustrit näidata pildina või sümboleid kujutava mustrina.

Vaikimisi näitab mustrielement loomisel kogu mustrit. Omaduste dialoogis saab aga eelvaatluse aknale toetudes valida ka konkreetse ala, mida näidata.

#### Kaardielement

Kaardielementi kasutatakse siis, kui muster ulatub üle mitme lehe. See näitab ala tervikmustris, mida antud element kujutab. Selle kasutamise saab lubada mustrielemendi omaduste dialoogis.

### Tekstielement

Tekstielemendi abil saab lisada mustrile tekstilisi märkusi või näidata nimesid või kommentaare. Teksti puhul saab seadistada fonti, värvi ja läbipaistvust. Lisaks võib lasta näidata piiret.

Tekstielemendis saab samuti kasutada muutujaid, mis teisendatakse järgmiselt kindlateks omadusteks:

#### Teksti muutujad

${title} | ${author} | ${copyright}
${fabric} | ${instructions} | ${horizontalClothCount}
${verticalClothCount} | ${width.stitches} | ${height.stitches}
${width.inches} | ${height.inches} | ${width.cm}
${height.cm} | ${scheme} | ${page}

### Legendielement

Legendielement näitab kasutatud lõngu. Omaduste dialoogis saab valida näidatavad väljad. Väljad Esimene element ja Elementide arv on mõeldud suurte legendide tarbeks, mis ulatuvad üle mitme lehe ja mille puhul saab lasta mõningaid sümboleid näidata ühel, teisi teisel lehel.

### Elemendi suuruse muutmine

Kõigi elementide suurust saab muuta ikooni abil, mis näitab elemendi ümber suuruse muutmise piirjoont. Kogu elementi saab liigutada, kui klõpsata elemendi sees ja lohistada. Suuruse muutmiseks vii hiirekursor mõne piirjoone pideme kohale, klõpsa ja lohista vajalikule kaugusele.

Peatükk 8. Küsimused ja vastused
Küsimused ja vastused

# Peatükk 8. Küsimused ja vastused

Seda dokumenti on võibolla juba uuendatud. Värskeima versiooni leiad aadressilt http://docs.kde.org/current/This application isn't part of a KDE package/.

Peatükk 9. Autorid ja litsents
Autorid ja litsents

# Peatükk 9. Autorid ja litsents

KXStitch

Rakenduse autoriõigus 2002-2014: Stephen P. Allewell `(steve.allewell AT gmail.com)`

Kaasautorid:

- Pierre Brua `(kxstitchdev AT paralline.com)`: veaparandused, rakenduse ikoonid

- Eric Pareja `(xenos AT upm.edu.ph)`: manuaalilehekülg

- Adam Gundy `(adam AT starsilk.net)`: vea- ja muud parandused

Dokumentatsiooni autoriõigus 2014: Stephen P. Allewell `(steve.allewell AT gmail.com)`

Käesolev dokumentatsioon on litsenseeritud vastavalt GNU Vaba Dokumentatsiooni Litsentsi tingimustele.

Käesolev programm on litsenseeritud vastavalt GNU Üldise Avaliku Litsentsi tingimustele.

Lisa A. Paigaldamine
Paigaldamine

# Lisa A. Paigaldamine

## KXStitchi hankimine

KXStitchi lähtekoodi leiab aadressilt http://download.kde.org/stable/kxstitch/. KXStitchi kodulehekülg asub aadressil http://userbase.kde.org/KXStitch.

Nõuded
Nõuded

## Nõuded

KXStitch on kirjutatud KDE 4.x jaoks, mis kasutab Qt™ 4.x.

Piltide importimise jaoks on vajalikud ImageMagicku teegid, sealhulgas ImageMagicku ja Magick++ arenduspäised, mille leiad enda distributsioonist või aadressilt http://www.imagemagick.org/.

Kompileerimine ja paigaldamine
Kompileerimine ja paigaldamine

## Kompileerimine ja paigaldamine

KXStitchi kompileerimine nõuab cmake'i ja sobivaid ehitamistööriistu: make, gcc jne. Kaasas on ehitamisskript, mis peaks sooritama vajalikud kompileerimisoperatsioonid ja paigaldama KXStitchi, mille jaoks võib olla vajalik anda administraatori parool.

    bash$./build.sh